joelniklaus/EU_Wikipedias huggingface dataset:
Roininen

Roininen voi tarkoittaa:

Henkilöitä 
 Annukka Roininen (1976–2016), toimittaja ja toimitussihteeri
 Leo Roininen (1928–2002), kanadalainen keihäänheittäjä ja kuulantyöntäjä
 Paavo Roininen (1935–2022), nyrkkeilijä
 Petri Roininen (s. 1964), toimitusjohtaja ja korjausliikkeen puheenjohtaja
 Teemu Roininen (s. 1986), painonnostaja
 Tommi Roininen (s. 1984), lentopalloilija
 Vilho Roininen (1893–1960), jääkärieverstiluutnantti

Muut 
 Osasto Roininen, talvisodassa taistellut sotilasosasto

Sukunimet
Kallunki

Kallunki voi tarkoittaa:

 Kallunki, kylä Sallassa

 Aino Kallunki (s. 1950), ampumahiihtäjä
 Jani Kallunki (s. 1975), judoka
 Jouni Kallunki (s. 1992), uimahyppääjä
 Keijo Kallunki (s. 1963), jousiampuja
 Sami Kallunki (1971–1999), yhdistetyn hiihtäjä

Katso myös 
 Kallunkijärvi, järvi Sallan Kallungissa
 Kallunkijärvi, järvi Kuusamon Käylässä

Luettelot henkilöistä sukunimen mukaan
Martta Eskelinen

Martta Eskelinen (30. syyskuuta 1922 Nurmes – 31. lokakuuta 2003 Helsinki) oli suomalainen kääntäjä.

Eskelinen tuli ylioppilaaksi Nurmeksen yhteislyseosta 1943. Valmistui filosofian kandidaatiksi Helsingin yliopistosta 1949. Eskelinen toimi kustannustoimittajana Otavalla vuodesta 1948.

Eskelisen vanhemmat olivat maanviljelijä Juho Edvard Eskelinen ja Sanni Vappu (o.s. Ikonen).


Toimitteita 
 Naisen kirja: Nykyaikaisen naisen tietokirja. Otava 1955.
 Naisen kirja: Nykyaiksen naisen tietokirja 2. Otava 1960.

Suomennoksia 
 A. J. Cronin: Espanjalainen puutarhuri: Romaani. Otava 1951. (Alkuteos The Spanish gardener.)
 Arthémise Goertz: Tahdon kuun taivaalta: Romaani. Otava 1951. (Alkuteos The moon is mine.)
 Louis Bromfield: Mutta liha on heikko: Romaani. Otava 1952. (Alkuteos The strange case of Miss Annie Spragg.)
 William Sansom: Viattomat kasvot: Romaani. Otava 1953. (Alkuteos The face of innocence.)
 Arthur-kuninkaan tarinoita. Otava 1955.
 W. Somerset Maugham: Eikä mikään muutu: Romaani. Otava 1955. (Alkuteos Then and now.)
 Frances Faviell: Ohitse virtaa Rein: Romaani. Otava 1956. (Alkuteos A house on the Rhine.)
 A. Stephen Tring: Pennyn riemuvoitto: Tyttöromaani. Englanninkielisestä alkuteoksesta Penny triumphant suomentanut Martta Eskelinen. Otava 1958
 Edna Ferber: Teatterilaiva: Romaani. Otava 1959. (Alkuteos Show boat.)
 Vicki Baum: Ballerina: romaani. Otava 1960 (alkuteos Theme for ballet)
 Joy Adamson: Perheeseemme kuuluu leijona: mukana otteita George Adamsonin kirjeistä. Otava 1960, 5. painos 1981 (alkuteos Born free)
 John Braine: Tilaa huipualla: Romaani... Otava 1960 (alkuteos Room at thte top)
 Joy Adamson: Elsa perustaa perheen: Elsan ja sen pentujen tarina; suom. Martta Eskelinen; esipuhe Sir Julian Huxley. Otava 1961 (alkuteos Living free)
 Elizabeth Gaskell: Cranfordin naiset: romaani. Otava 1963, 2. painos 1965, Ex libris erikoispainos 1969, 3. painos 1981 (alkuteos Cranford)
 Joy Adamson: Elsan pennut; esipuhe W. A. R. Collins. Otava 1963 (alkuteos Forever free)
 Anthony Glyn: Anna minun kaikki kestää: Romaani. Otava 1965 (alkuteos I can take it all)
 W. Somerset Maugham: Herra Kaikkitietävä: novelleja. Novellit valittu kokoelmasta Cosmopolitans. Otava 1967
 Gerald Durrell: Eläimet ja muu kotiväkeni. Otava 1972. (Alkuteos My family and other animals.)
 Gerald Durrell: Arkillinen eläimiä. Piirroskuvitus Sabine Baur. Otava 1973. (Alkuteos The overloaded ark.)
 Gerald Durrell: Vyötiäisten maassa. Kuvittanut Ralph Thompson. Otava 1974. (Alkuteos The drunken forest.)
 Gerald Durrell: Kaikki kuninkaan eläimet. Kuvittanut Ralph Thompson. Otava 1975. (Alkuteos The Bafut beagles.)
 J. M. Barrie: Peter Pan. Tekijän luvalla kertonut May Byron. Kuvittanut Shirley Hughes. Otava 1978. (Alkuteos Peter Pan and Wendy.)

Lähteet

Kirjallisuus
 Hirvonen, Maija ym. (toim.): Suomen kirjailijat 1945–1980, sivu 84. Suomalaisen Kirjallisuuden Seuran toimituksia 402. Helsinki 1985.

Viitteet

Kirjallisuutta
 

Suomentajat
Vuonna 1922 syntyneet
Vuonna 2003 kuolleet
Liisa Tuovinen

Liisa Marjatta Tuovinen, o.s. Louhija (s. 2. toukokuuta 1938 Helsinki) on suomalainen pappi ja perhetyön kouluttaja. Hän on saanut rovastin arvonimen 1006.

Tuovinen valmistui ylioppilaaksi 1958, teologian kandidaatiksi 1964 ja sai ehtorin oikeudet 1965. Hän suoritti tutkinnin vakinaisen lehtorin virkaa varten 1972, kävi työnohjaajakoulutuksen 1978 ja vihittiin papiksi 1992. Ennen papiksi vihkimystä hän oli Johanneksen seurakunnan tyttötyöntekijä 1960–1965, Suomen Kristillisen Ylioppilasliiton naissihteeri 1966–1970, Kirkon perheasiain keskuksen työalasihteeri vuodesta 1971. Lisäksi hän on ollut muun muassa Helsingin hiippakunnan nuorisotyötoimikunnan jäsen 1962–1965, kirkolliskokousedustaja vuodesta 1986, presidentin valitsijamies 1988.

Tuovisen vanhemmat ovat apulaisprofessori, kirjailija Jarl Louhija ja filosofian maisteri Aino Sadenius.

Teokset
 Perhetyön mahdollisuudet seurakunnassa, Liisa Tuovinen. Hki: Suomen kirkon seurakuntatoiminnan keskusliitto, 1978 ISBN 951-9303-27-8. – Ruotsiksi: * Familjearbetets möjligheter i församlingen. Församlingsförbundet, 1980 - (Hur arbetar församlingen?, ISSN 0357-606X; nr 6.). ISBN 951-550-175-X.
 Yhdessä kasvamaan: keskusteluja aviosuhteen rikastuttamisesta, Howard ja Charlotte Clinebellin kirjan "The intimate marriage" pohjalta laat. Liisa Tuovinen; [julk.] Kirkon perheasiaintoimisto. [Hki]: Suomen kirkon seurakuntatoiminnan keskusliitto, 1981 ISBN 951-9303-56-1.
 Synti vai siunaus: homoseksuaalit, kirkko ja yhteiskunta, toimittaneet Martti Nissinen ja Liisa Tuovinen.  Kirjapaja, 2003 ISBN 951-625-963-4.
 Saanko olla totta?: sukupuolen ja seksuaalisuuden moninaisuus, toimittaneet Liisa Tuovinen ... [ja muita].  Gaudeamus Helsinki University Press, 2011. ISBN 978-952-495-201-9.
 Lopun alkua, Liisa Tuovinen.  Books on Demand, 2013 ISBN 978-952-286-645-5.
 ...ja muita tarinoita, Liisa Tuovinen. ISBN 978-952-339-493-3.

Lähteet 

Suomalaiset papit
Vuonna 1938 syntyneet
Elävät henkilöt
Anu Laamanen

Anu Laamanen (s. 30. lokakuuta 1958 Hämeenlinna) on suomalainen diplomaatti. Hän on ollut ulkoministeriön palveluksessa vuodesta 1986.

Laamanen on ollut syksystä 2016 lähtien ulkoministeriön kansallisen turvallisuusviranomaisen päällikön tehtävässä ja jatkaa siinä elokuun loppuun 2020. Aikaisemmin hän on ollut Suomen pysyvä YK-edustaja Wienissä ja suurlähettiläs Itävallassa vuosina 2013–2016 ja muun muassa ulkoministeriön poliittisen osaston apulaisosastopäällikkö ja yksikönpäällikkö. Wienin lisäksi hän on työskennellyt edustustoissa Genevessä, Oslossa ja Suomen pysyvistä edustustoista ETYJissä ja YK:ssa.

Laamasen isä oli eversti Pentti Laamanen.

Lähteet 

Suomen suurlähettiläät
Vuonna 1958 syntyneet
Elävät henkilöt
Paavo Kuronen

Paavo Juhani Kuronen (20. heinäkuuta 1942 Helsinki – 19. joulukuuta 2017) oli suomalainen everstiluutnantti, joka toimi Lapin jääkäripataljoonan komentajana. 

Kuronen syntyi konstaapeli Paavo Kurosen ja Ingrid Oseniuksen perheeseen. Hänen puolisonsa vuodesta 1963 on Maria Tikka.

Kuronen tuli ylioppilaaksi Helsingin kaksoisyhteislyseosta 1962 ja suoritti Kadettikoulun 1966 ja Sotakorkeakoulun 1975. Hän toimi opetusupseerina ja komppanianpäällikkönä Uudenmaan jääkäripataljoonassa 1966–1972 ja opetusupseerina Taistelukoulussa 1975–1980. Pääesikunnassa Kuronen oli toimistoesiupseeri 1980–1985 toimistopäällikkö 1985–1989.  Lapin jääkäripataljoonan komentajana hän toimi vuodesta 1989 vuoteen 1990, jolloin hän erosi vakinaisesta palveluksesta. Kuronen on puolustusvoimien moninkertainen  ikämiesten sadan metrin vapaauinnin mestari. 

Kuronen ylennettiin vänrikiksi 1963, luutnantiksi 1966, yliluutnantiksi 1969, kapteeniksi 1972, majuriksi 1977 ja everstiluutnantiksi 1985.

Lähteet

Suomalaiset everstit
Vuonna 1942 syntyneet
Vuonna 2017 kuolleet
Google Pixel

Google Pixel on sarja Googlen kehittämiä viihde-elektroniikkalaitteita. Google Pixel -sarjan älypuhelimissa sekä tableteissa käytetään käyttöjärjestelmänä Androidia ja läppäreissä Chrome OS:ää.

Tuotteet

Chromebook Pixel 

Google esitteli Chromebook Pixel -läppärin helmikuussa 2013. Chrome OS- käyttöjärjestelmällä varustetussa Chromebook Pixelissä on 12,85 tuuman kosketusnäyttö ja vähintään 32 gigatavua sisäistä muistia. Toisen sukupolven Chromebook Pixel julkistettiin maaliskuussa 2015. Vuoden maaliskuussa 2017 Chromebook Pixel -läppäreitä huhuttiin kuolleiksi. Google kuitenkin vihjasi Chromebook Pixel -läppäreiden jatkavan eloaan, vaikka uusia tuotteita ei oltukaan julkaistu pariin vuoteen.

Pixel C 
Google esitteli Pixel C -tablettitietokoneen 29. syyskuuta 2015. Se on varustettu 10,2 tuuman näytöllä ja uudella Android 6.0 -käyttöjärjestelmällä. Pixel C:lle on saatavilla lisävarusteena myös näyttösuojana toimiva Bluetooth-näppäimistö. Google kehitti aiemmista Nexus-sarjan tableteista poiketen Pixel C:n itse.

Pixel-puhelimet 

Google esitteli Pixel-sarjan ensimmäiset puhelimet, Pixelin ja Pixel XL:n, lokakuussa 2016. Ne eivät Nexus-sarjan laitteiden tavoin tarjoa aivan puhdasta Androidia, vaan niissä käytetään Googlen Pixel Launcheria. Google tarjoaa Pixel-puhelinten ostajille oman Google Assistant -puheentunnistusjärjestelmänsä, nopeat käyttöjärjestelmäpäivitykset ja rajattomasti ilmaista pilvitallennustilaa valokuville. Google kehittää ja myy Pixel-puhelimet itse, toisin kuin yhteistyössä muiden valmistajien kanssa tehdyt Google Nexus -sarjan laitteet. Google pyrkii lippulaivatason Pixel-puhelimilla haastamaan Applen iPhonet.

Lähteet

Aiheesta muualla 

Matkapuhelimet
Android
Google
Písek

Písek on Etelä-Böömin läänissä Tšekin tasavallassa sijaitseva kaupunki, jonka asukasluku on 30 119. Kaupunki sijaitsee Otava-joen varrella. Kaupungin nimi on tšekkiä ja tarkoittaa hiekkaa..

Písek perustettiin arviolta 1200-luvulla ja varhaisin siitä löydetty maininta on vuodelta 1243. 1600-luvulla käydyn Kolmikymmenvuotisen sodan aikana eri joukot valloittivat Písekin kolmeen kertaan. Valloituksista viimeinen tapahtui syyskuussa 1620, jonka yhteydessä lähes koko kaupunki tuhoutui.

Lähteet

Tšekin kaupungit
Strakonice

Strakonice () on Etelä-Böömin läänissä Tšekin tasavallassa sijaitseva kaupunki. Kaupungin asukasluku on 22 888 (1.1.2018).

Kuvagalleria

Lähteet

Tšekin kaupungit
Google Daydream

Google Daydream on Googlen kehittämä virtuaalitodellisuusalusta, joka sisältyy Android Nougat -käyttöjärjestelmään. Google Daydream esiteltiin Google I/O 2016 -tapahtumassa. Google Daydream sai Play-kauppaan oman osastonsa, josta yhteensopivia VR-sovelluksia voi ladata.

Vaatimukset 
Google Daydream toimii vain tietyillä yhteensopivilla puhelimilla, jotka on optimoitu Google Daydreamia varten nopealla näytöllä, tehokkaalla järjestelmäpiirillä ja tarkoilla antureilla. Google Daydream optimoi puhelimen suorituskyvyn ja käyttöliittymän virtuaalitodellisuuden käyttöön. Google Daydream vaatii toimiakseen yhteensopivat VR-lasit ja langattoman ohjainlaitteen. Googlen oli tarkoitus jättää ne kolmannen osapuolen valmistajien tehtäväksi, mutta se teki itse Google Daydream View -virtuaalilasit.

Lähteet

Aiheesta muualla 
 Verkkosivut 

Google
Android
Virtuaalimaailmat
Lemhi (joki)

Lemhi (eng. Lemhi River) on 97 kilometriä (60 mailia) pitkä joki Yhdysvalloissa Idahon osavaltiossa. Se on Salmonjoen sivujoki, joka puolestaan on Snakejoen sivujoki, joka on Columbiajoen sivujoki. Joen valuma-alue on 3 149 km2 (1 216 neliömailia).

Joen alkulähteet sijaitsevat Leadoren lähellä 1 800 metriä merenpintaa korkeammalla. Joki virtaa luoteeseen kunnes laskee Salmoniin Salmonin kaupungin pohjoispuolella. Joen korkeus merenpinnasta sen laskiessa Salmoniin on noin 1 200 metriä.

Historia

Lewis ja Clark kohtasivat tutkimusretkellään joukon shoshoneita Lemhijoen lähellä. Oppaana toiminut intiaaninainen Sacagawea osoittautui Cameahwaitin, yhden shoshoneiden kolmesta päälliköstä, siskoksi.

Kalasto 
Joessa on tavattu seuraavia kalalajeja vuodesta 1990 alkaen tehdyissä tutkimuksissa:
 Puronieriä (Salvelinus fontinalis)
 Salvelinus confluentus
 Kuningaslohi (Oncorhynchus tshawytscha)
 Punakurkkulohi (Oncorhynchus clarki)
 Prosopium williamsoni
 Kirjolohi (Oncorhynchus mykiss)
 Punakurkkulohi (Oncorhynchus clarki lewisi)
 Kirjo- ja punakurkkulohien risteymä (Oncorhynchus mykiss x clarki)

Lähteet

Idahon joet
Columbiajoen vesistö
Google Daydream View

Google Daydream View (myös Daydream View tai Daydream VR) ovat Googlen  4. lokakuuta 2016 julkaisemat virtuaalitodellisuuslasit. Daydream View'n ennakkotilaaminen alkoi Yhdysvalloissa 20. lokakuuta. Ne tulivat saataville 10. marraskuuta 2016 Google Storesta ja tietyistä kivijalkakaupoista. Niiden käyttöön vaaditaan Google Daydream -yhteensopiva Android-puhelin.

Muotoilu 
Daydream View -lasit on valmistettu vaahtomuovista ja kankaasta, jotta ne olisivat pehmeinä miellyttävät käyttää. Daydream View -lasit painavat 220 grammaa. Ne ovat saatavilla kolmessa värissä: ”Slate” (harmaa), ”Snow” (valkoinen) ja ”Crimson” (punainen). Daydream View -lasien mukana ei toimiteta kuulokkeita.

Käyttö 
Daydream View -lasien sisään asetetaan puhelin. Daydream View'iä ohjataan sen mukana toimitettavalla langattomalla ohjaimella, jossa on liikeantureita, ohjauslevy sekä koti- ja valikkopainike.

Vastaanotto 
Daydream View'n ennakkotuntuma sai Digitodayn arvostelija Henrik Kärkkäiseltä ”varauksettomat ennakkokehut”. Kärkkäinen kehui Daydream View -laseja kilpailijoita pehmeämmiksi ja kevyemmiksi.

Lähteet

Aiheesta muualla 
 Verkkosivut 

Google
Virtuaalitodellisuuslasit
Google Home

Google Home on Googlen kehittämä puheohjauksella toimiva kaiutin. Sen avulla voi ohjata älykodin laitteita ja käyttää Google Assistantia. Google Homesta on tehty monia eri versioita, kuten pienehkö Google Home Mini ja musiikin kuuntelijoille kohdennettu Google Home Max.

Historia 
Amazonin julkistama puheohjauksella toimiva Echo-kaiutin nousi Yhdysvalloissa suosituksi. Google esitteli vastaavan Google Home -nimisen älykaiuttimen I/O 2016 -konferenssissa toukokuussa 2016. Google kertoi Home-kaiuttimesta lisää 4. lokakuuta. Google Homen toimitukset alkoivat Yhdysvalloissa 4. marraskuuta 2016.

Muotoilu 
Google Home on sylinterin muotoinen. Siinä on mikrofoni, kaiutin ja värilliset LED-valot.  Google Homen irrotettavaa alaosaa vaihtamalla Home-kaiuttimen väriä voi vaihtaa.

Käyttö 
Google Homen käyttö perustuu Google Assistantiin, jonka avulla Home-kaiutinta voi ohjata puheohjauksella. Google Assistantin avulla Google Home osaa vastata käyttäjänsä kysymyksiin ja keskustella hänen kanssaan. Sen avulla Home-kaiutin osaa muun muassa kertoa lähellä sijaitsevista eri alojen liikkeistä ja lähialueen mahdollisista ruuhkista. Laitteella voi myös käyttää Google-kääntäjää puheohjauksella.

Google Homen avulla voi ohjata muun muassa Chromecastia, Philipsin älykkäitä valaisimia ja Nest-termostaatteja. Sen kautta voi myös soittaa musiikkia. Monia kotiin sijoitettuja Home-kaiuttimia voi kytkeä toimimaan yhdessä.

Lähteet

Aiheesta muualla 
 Verkkosivut 

Google
Maidlan kartano

Maidlan kartano (, ) on kartano Lüganusen kunnassa Itä-Virumaan maakunnassa Virossa.

Ensi maininta Maidlan kartanosta on 1400-luvulta, mutta samannimisestä kylästä on tietoja jo 1200-luvulta. Kartanon perusti Hinke Maydell. Vuonna 1499 kartano siirtyi Otto Tuvelle, sitten 1529 Bremenille, sen jälkeen 1619 Brackeleille ja lopulta 1689 von Wrangelille 200 vuodeksi. Vuodesta 1890 sen omisti Oskar Löwis of Menar. 
Kartano takavarikoitiin vuoden 1919 maareformin yhteydessä. 

Kartanon barokkityylisen päärakennuksen rakennutti vuosina 1764–1767 Georg Ludwig von Wrangel. Vuodesta 1925 siinä on toiminut koulu. Varsinkin kesäisin kartano tarjoaa myös palveluita: tiloja vuokrataan konsertteja, kokouksia ja muita tilaisuuksia varten. 

Kartanoon kuuluu useita muitakin rakennuksia ja eri toimintoja: pehtorin talo, nuorisokeskus, aitta, jääkellariin perustettu tietopiste ja hostelli.

Lähteet 

Viron kartanot
Lüganuse
Anu Saarela

Anu-Maija Saarela (s. 29. joulukuuta 1958 Multia) on suomalainen juristi ja diplomaatti. Hän on ollut Suomen suurlähettiläs Tel Avivissa vuodesta 2016.

Saarela tuli ulkoministeriön palvelukseen vuonna 1987. Hän on toiminut ulkoministeriössä poliittisella, kauppapoliittisella, hallinnollisella ja oikeudellisella osastolla. Vuodesta 2009 hän toimi ministeriön oikeuspalveluiden kansainvälisen oikeuden yksikön päällikkönä. Muissa ulkomaanedustustoissa Saarela on ollut Berliinissä, Tokiossa, Tukholmassa, Washingtonissa ja Lagosissa. Saarela oli ennen Tel Avivia vuodesta 2012 suurlähettiläs Nikosiassa Kyproksella.

Lähteet 

Suomen suurlähettiläät
Suomalaiset juristit
Elävät henkilöt
Vuonna 1958 syntyneet
Marja Lehto

Marja Lehto on suomalainen diplomaatti ja kansainvälisen oikeuden dosentti Helsingin yliopistossa. Hän on ollut Suomen suurlähettiläänä Luxemburgissa vuodesta 2009 ja hänet valittiin kaudelle 2017–2021 YK:n kansainvälisen oikeuden toimikunnan (International Law Commission, ILC) jäseneksi. Lehto toimii ILC:n erityisraportoijana aiheesta Ympäristönsuojelu aseellisissa konflikteissa (Protection of the environment in relation to armed conflicts).

Lehto on toiminut ulkoministeriön kansainvälisen oikeuden yksikön päällikkönä 2000–2009. Hän on aloittanut ulkoministeriössä vuonna 1985 ja työskennellyt sen jälkeen eri tehtävissä oikeudellisella, poliittisella ja kauppapoliittisella osastolla. Ulkomaanedustustoissa hän on palvellut Pariisissa ja Suomen pysyvässä YK-edustustossa New Yorkissa.

Lehto toimi 2014-2018 Justice Rapid Response -yhteistyöverkoston johtokunnan puheenjohtajana. Aikaisemmin hän on toiminut muun muassa Euroopan neuvoston terrorismiasiantuntijoiden komitean puheenjohtajana  2006–2007. Hänellä on ollut 1990-luvulla useita luottamustehtäviä YK:n yleiskokouksessa, hän oli muun muassa YK:n peruskirjakomitean puheenjohtaja vuonna 1999. Ulkoministeriön tasa-arvotyöryhmän puheenjohtaja hän oli vuosina 2003–2005.

Lähteet 

 

Suomen suurlähettiläät
Elävät henkilöt
Syntymävuosi puuttuu
Vlogbrothers

Vlogbrothers on yhdysvaltalaisten veljesten Hank ja John Greenin videoblogin YouTube-kanava. Vuonna 2017 uusia videoita ilmestyy yleensä tiistaisin ja perjantaisin, siten että Johnin tekemä video ilmestyy tiistaisin ja Hankin tekemä perjantaisin. Maaliskuussa 2017 kanavalla oli hieman alle 3,0 miljoonaa tilaajaa ja yli 670 miljoonaa katselukertaa.

Kanava sai alkunsa Brotherhood 2.0 nimellä vuoden 2006 lopussa, kun Hank Green keksi idean uudenvuodenjuhlissa, ja ensimmäinen video julkaistiin 1.1.2007.

Kanavalla käsitellyt aiheet vaihtelevat veljesten joka päiväisen elämän ja seuraajien kysymyksiin vastaamisen lisäksi kirahvien parittelusta ajankohtaisiin poliittisiin aiheisiin.
Kanavan vuosittaisia tapahtumia ovat muun muassa viikon kestävä Pizzamas ja hyväntekeväisyyteen rahaa keräävä Project for Awesome.

Kanavan seuraajia kutsutaan nimellä Nerdfighter, jotka yhdessä muodostavat Nerdfighteria-yhteisön.

Lähteet 

YouTube-kanavat
Blogit
Larian Studios

Larian Studios on belgialainen videopelien kehittäjä, jonka on perustanut vuonna 1996 Sven Vincke. Yrityksen ensimmäinen peli oli vuonna 1997 julkaistu The L.E.D. Wars.

Yritys on tehnyt myös opetuskäyttöön pelejä.

Yritys on tunnetuin Divinity-roolipelisarjasta.

Pelit 
 The L.E.D. Wars (1997)
 Divine Divinity (2002)
 Beyond Divinity (2004)
 KetnetKick (2004)
 KetnetKick 2 (2008)
 Divinity II: Ego Draconis (2009)
 Divinity II: Flames of Vengeance (2010)
 Divinity: Dragon Commander (2013)
 Divinity: Original Sin (2014)
 Divinity: Original Sin II (2016)
 Baldur’s Gate 3 (tulossa)

Lähteet

Aiheesta muualla 
 Profiili MobyGamesissä 

Belgialaiset videopeliyritykset
24Rent

24 Rental Network, Oy on suomalainen perheyritys, jonka liiketoimintaa on yhteiskäyttöautopalvelujen tuotteistus, tuotekehitys ja palvelun tarjoaminen yksityishenkilöille, taloyhtiöille ja yrityksille. Yrityksen tunnetuin palvelu, 24Rent.fi, on Suomen suurin yhteiskäyttöautoja tunti- ja päiväpohjaisesti vuokraava yritys. Yrityksen tuotteita ovat esimerkiksi: Go Now! joka on tällä hetkellä Suomen ainoa A-B-vuokrauksia tarjoava, minuuttihinnoiteltu yhteiskäyttöautopalvelu. Yrityksellä on myös henkilö- ja pakettiautojen leasingpalveluita, sekä yhdensuuntaisia autonvuokrauspalveluita.  

24Rentillä ei ole fyysisiä palvelutoimipisteitä. Kaikki vuokraamiseen liittyvä toiminta, auton nouto mukaan luettuna, tapahtuu itsepalveluperiaatteella yrityksen verkkosivujen ja/tai mobiilisovellusten kautta. Palvelussa on tällä hetkellä noin 1 000 autoa 30 eri paikkakunnalla.  

Yhteiskäyttöautot ovat tällä hetkellä paljon keskustelua ja julkisuutta saanut aihe.

Tunnuslause 
Yrityksen tunnuslause yrityksen perustamisesta lähtien on "Vuokraa auto 5 minuutissa". Toisia sloganeita yrityksen toiminnassa on "Autovuokraamo lähelläsi 24h" ja "Vuokra-autot 24/7".

Kaupungit joissa palvelu saatavilla 

 Helsinki
 Vantaa
 Tampere
 Espoo
 Turku
 Jyväskylä
 Oulu
 Lahti
 Kuopio
 Rovaniemi
 Hämeenlinna
 Joensuu
 Hyvinkää
 Riihimäki
 Vaasa
 Porvoo
 Kotka
 Mikkeli
 Pori
 Kerava
 Järvenpää
 Pirkkala
 Kauniainen
 Kirkkonummi
 Kaarina
 Lempäälä
 Raisio
 Nokia
 Nurmijärvi
 Tuusula

Lähteet
 https://www.24rent.fi/tietoa-24rent/
 https://www.saiturinmatkassa.fi/autoilu/24rent-kokemuksia/
 https://www.sitra.fi/caset/yhteiskayttoauto-lahelta-viidessa-minuutissa/
 https://yhtakuin.vaikuttajamedia.fi/2021/10/26/hirsitalon-siirto-apuna-24rent-fi/
 https://www.hyundai.fi/suosittu-kotimainen-autojen-yhteiskayttopalvelu-24rent-tuo-yhteiskayttoiset-hyundai-ioniq-hybridit-saataville-ympari-suomea/
 https://www.kauppalehti.fi/uutiset/opn-vetaytyminen-kimppa-autopalvelusta-aiheutti-rekisteroitymispiikin-kilpailijalle-aikoo-kiihdyttaa-kasvuaan/
 https://www.savonsanomat.fi/paikalliset/3000999

Aiheesta muualla
 24Rentin verkkosivut
 24Rentin leasing-sivut
 Go Now! -palvelun verkkosivut  

Autovuokraamot
Tamperelaiset yritykset
Suomalaiset perheyritykset
Snapseed

Snapseed on mobiililaitteille kehitetty kuvankäsittelyohjelma. Sen kehitti aluksi iOS:lle Nik Software, jonka Google osti 2012. Googlen ostettua Nik Softwaren Snapseed muutettiin ilmaiseksi ja julkaistiin myös Androidille.

Käyttö 
Snapseedilla voi rajata, kiertää ja suoristaa kuvaa. Kuvasta voi säätää muun muassa kontrastia ja valoisuutta. Kuvassa olevia pieniä virheitä voi hävittää piirtämällä sormella niiden yli. Sovelluksessa olevien suotimien avulla kuvan tyyliä voi muokata. Muokkaamista voi helpottaa tarkkailemalla histogrammia ja vertailemalla muokattua kuvaa yhdellä painalluksella alkuperäiseen kuvaan. Tehdyt muutokset tallennetaan tasoihin, joten niitä voi muokata jälkikäteen. Snapseedin Android-versio tukee myös Raw-kuvien muokkaamista.

Vastaanotto 
PC Magazine valitsi Snapseedin vuonna 2017 sadan parhaan Android-sovelluksen joukkoon. Se kuvaili Snapseedia täysiverisen kuvankäsittelyohjelman ja suodattimia tarjoavan kuvankäsittelysovelluksen välimuodoksi, joka tarjoaa käyttäjälleen enemmän hallintaa valokuviin kuin Instagram. Snapseed voitti Mikrobitin vuonna 2016 tekemän Androidille ja iOS:lle saatavien kuvankäsittelyohjelmien vertailun. Mikrobitti kehui arviossaan Snapseedia suomenkielisestä ja helppokäyttöisestä käyttöliittymästä sekä helposta retusoinnista. Tivi kehui arviossaan Snapseedia monipuolisuudesta ja käytön sulavuudesta.

Lähteet

Aiheesta muualla 

Google
Kuvankäsittelyohjelmat
Android-sovellukset
iOS-sovellukset
Mount San Antonio

Mount San Antonio, puhekielessä myös Mount Baldy, on San Gabriel Mountainsin korkein huippu Kaliforniassa ja samalla Los Angelesin piirikunnan korkein kohta. Vuoren toisinaan lumipeitteisen huipun voi nähdä kirkkaalla säällä. Huippu on pyramidin muotoinen ja sen eteläinen rinne on huomattavasti pohjoista jyrkempi. Huipulle johtaa useita vaellusreittejä jokaisesta ilmansuunnasta.

Maantiede 
Mount San Antoniolla, tai kuten paikalliset sitä kutsuvat, Mount Baldylla, on kaksi huippua. Primäärinen huippu kohoaa 3 068 metrin (10 064 ft) korkeuteen, ja sekundäärinen huippu, West Baldy 3 044 metrin (9 988 ft) korkeuteen. Vuori on myös Los Angelesin ja San Bernadinon piirikuntien raja ja kuuluu Angelesin kansallispuistoon (Angeles National Forest). Vuoren etelärinteeltä vedet laskevat San Antonio Creek'iin ja pohjoisrinteeltä Lytle Creek'iin. Molemmat ovat osa Santa Anan vedenjakaja-aluetta. San Antonio Creek virtaa syvässä kanjonissa ja siinä on useita vesiputouksia, viimeisin niistä korkeudeltaan 23 metriä.

Aiheesta muualla 
 Opas alueen retkeilymahdollisuuksiin

Kalifornian vuoret
Los Angelesin piirikunta
San Bernardinon piirikunta
Android Studio

Android Studio on Android-käyttöjärjestelmän virallinen ohjelmointiympäristö. Google esitteli sen Google I/O 2013 -konferenssissa. Sen 1.0-versio julkaistiin joulukuussa 2014 Eclipsen korvaajaksi Android-sovelluskehityksessä. Laajat kehitystyökalut sisältävällä Android Studiolla voi emuloida Android-sovelluksia eri laitteilla ja käyttöjärjestelmäversioilla. Android Studiolla voi kehittää sovelluksia Androidin normaaliversiolle, Wear OS:lle, Android Autolle ja Android TV:lle.

Android Studiossa on Gradle-pohjainen käännösjärjestelmä ja tuki ProGuardille. Android Studiossa on mukana emulaattori Android-laitteiden mallintamiseen tietokoneella ohjelmien testaamista varten. Android Studio tukee yksikkötestien käyttöä (JUnit) ja erilaisten testaustyökalujen käyttöä (Espresso Test Recorder, App Crawler, Monkey Testing, monkeyrunner). Android Debug Bridge (adb) tukee testaamista fyysisellä laitteella langattoman yhteyden (Wi-Fi, Android 11 tai uudempi) tai USB-liitännän avulla.
Android Studiossa on profilointityökalu suorittimen, muistin, verkon ja akun käytön mittaamiseen.

Lähteet

Aiheesta muualla 
 Verkkosivut 

Ohjelmointiympäristöt
Google
Android-ohjelmointiympäristöt
SAFA-palkinto

SAFA-palkinto on Suomen Arkkitehtiliiton perustama, vuodesta 1974 lähtien myönnetty vuotuinen tunnustuspalkinto. Palkinnon saajan valitsee Suomen Arkkitehtiliiton (SAFA), Suomen Kuntaliiton ja ympäristöministeriön edustajista koostuva lautakunta, ja se voidaan jakaa tunnustuksena kunnalle tai muulle julkiselle tai yksityiselle yhteisölle tai yritykselle, ”joka esimerkillisellä tavalla on toiminut hyvän suunnittelun edellytysten ja tulosten aikaansaamiseksi”. Ehdotuksia palkinnon saajaksi voivat tehdä SAFAn jäsenten ohella myös Suomen kansalaiset ja yhteisöt.

Myönnetyt SAFA-palkinnot
1974 Porvoon kaupunki
1975 Tammisaaren kaupunki
1976 Punkaharjun kunta ja rakennushallituksen esisuunnitteluryhmä
1977 Helsingin kaupunki
1978 ei jaettu
1979 Joensuun kaupunki ja Kauhajoen kunta
1980 Vasabladet
1981 Rauman kaupunki
1982 Lappeenrannan kaupunki ja Pomarkun kunta
1983 Suomenlinnan hoitokunta ja Ähtarin kunta
1984 Valio Meijerien Keskusosuusliike sekä Lappa Ungdomsforeningille ja Alands skotbatsforeningille yhteisesti
1985 Jyväskylän kaupunki
1986 Paraisten kaupunki ja Vehkalahden kunta
1987 Keravan ja Pietarsaaren kaupungit
1988 Seinäjoen kaupunki
1989 Hyvinkään kaupunki
1990 Forssan kaupunki Ruotsinpyhtään kunta
1991 siirretty juhlavuoteen 
1991/1992 Kuopion kaupunki 
1993 Oulun kaupunki
1994 lnvalidiliiton Vammaisten yhdyskuntasuunnittelupalvelu (VYP)
1995 Tornion kaupunki
1996 Tampereen kaupunki
1997 Porin kaupunki
1998 Turun kaupunki; Aurajoen länsiranta Helsingin kaupunki; Opetusvirasto
1999 Valtioneuvosto
2000 Kankaanpään kaupunki
2001 Helsingin seurakuntayhtymä ja Vammalan evankelisluterilainen srkyhtymä
2002 Helsingin yliopiston tekninen osasto
2003 Jyväskylän kaupunki
2004 Oulun kaupungin rakennusvalvontavirasto
2005 Tornion kaupunki
2006 Suomen Kotiseutuliitto
2007 Hämeenlinnan kaupunki
2008 Kotkan kaupunki
2009 Wanhassa Wara Parempi -tapahtumalle
2010 Helsingin asuntotuotantotoimisto ATT
2011 Iisalmen kaupunki
2012 Kokkolan kaupunki
2013 Aluearkkitehtitoiminta
2014 Suomen Asuntomessut
2015 Ylen Teema-kanava
2016 Tampereen arkkitehtuuriviikko 
2017 Helsingin kaupungin kiinteistöviraston tonttiosasto
2018 Pudasjärven kaupunki
2019 Vantaan kaupunkisuunnittelu ja rakennusvalvonta
2020 Helsingin kaupungin Kehittyvä kerrostalo -ohjelma
2021 Seinäjoen kaupunki

Lähteet 

Arkkitehtuuripalkinnot
Suomalainen arkkitehtuuri
Suomalaiset palkinnot
Kulttuurihistoriallinen museo

Kulttuurihistoriallinen museo on museotyyppi, joka on keskittynyt tallentamaan esineitä ihmisen ja kulttuurin kehityksestä. Kulttuurihistorialliset museot keskittyvät usein johonkin ajanjaksoon tai maantieteelliseen alueeseen tai ne keskittyvät johonkin erikoisalaan.

Määritelmä 
Kulttuurihistorialliseksi museoksi määritellään Suomessa museo, joka tallentaa esineitä esimerkkeinä ihmisen ja kulttuurin kehityksestä. Muualla maailmassa vastaavia museoita kutsutaan historiallisiksi museoiksi. Anglosaksisassa tiedemuseoihin luokitellaan myös tieteen ja tekniikan museot, jotka puolestaan Suomessa sijoitetaan kulttuurihistoriallisten museoiden alatyypiksi.

Kokoelma 

Kulttuurihistoriallisen kokoelman kerääminen on vaativin museolaitoksen tehtävistä. Keruualana on koko inhimillinen kulttuuri, joten aineistoa on valtavasti. Monet kulttuurihistorialliset museot pyrkivätkin siksi erikoistumaan esimerkiksi johonkin tiettyyn aikajaksoon tai maantieteelliseen alueen. Lisäksi on olemassa suppean alan erikoismuseoita, kuten tiemuseoita, kotimuseoita, myllymuseoita ja urheilumuseoita.

Erityisesti kulttuurihistorillisten museoiden ongelmana on nykyajan tavaramäärän valtavuus. Ihmisillä on käytössä kotona, töissä ja vapaa-aikana hirveä määrä esineitä, professori Tapio Periäisen mukaan Suomessa on 2000-luvulla noin 80 miljardia esinettä. Tavaran määrä selittää sen, että kulttuurihistoriallisten museoiden kokoelmat ovat kasvaneet 1970-luvulta alkaen moninkertaisiksi.

Tutkimus 
Kulttuurihistoriallisissa museoissa tehdään monenlaista tutkimusta. Esinetutkimuksessa tutkitaan museokokoelmassa olevia esineitä. Museologi Roy Brigdenin mukaan esineillä voi olla kolme informatiotasoa. Ensimmäisellä tasolla ovat esineen yksityiskohdat, kuten materiaali, valmistusmenetelmä ja tyyli. Toisella tasolla on suullinen tieto, jota on tiedossa valmistuksesta, käyttöönotosta tai käyttövaikutuksesta. Kolmantena tasona on dokumentaatio, kuten arkisto-, kuva- ja kirjallisuusmateriaalit, jotka voivat antaa tietoja esineestä.

Kulttuurihistorialliset museot tekevät kuitenkin tutkimusta myös muualla kuin itse museorakennuksessa. Museoilla on perinteisesti ollut laajaa ja monipuolista osaamista muun muassa rakennustutkimuksesta, jonka tavoitteena on ollut usein ulkomuseon perustaminen. Museot ovat Suomessa tehneet esimerkiksi kunnittaisia ja maakunnallisia inventointeja, joissa ne ovat keränneet tietoa kulttuurihistoriallisesti merkittävistä kohteista.

Lähteet

Viitteet 

Museot
Terässopimus

Terässopimus (, ) oli natsi-Saksan ja fasistisen Italian välillä 22. toukokuuta 1939 solmittu liittosopimus. Se vahvisti muodollisesti maiden välillä kaksi ja puoli vuotta aiemmin julistetun liittosuhteen eli niin sanotun Rooman–Berliinin akselin.

Sopimuksen mukaan mahdollisen sodan syttyessä Saksa ja Italia tukisivat toisiaan eivätkä solmisi rauhaa ilman yhteisymmärrystä. Sopimuksen salaisen lisäpöytäkirjan mukaan maat tiivistäisivät yhteistyötään sotatuotannossa ja sotasuunnitelmien laatimisessa. Sopimuksen tavoitteena oli selkeästi yhteistyö myös hyökkäyssodan eikä pelkästään puolustuksellisen sodankäynnin merkeissä. Sopimus periaatteessa pakotti toisen valtion tukemaan toisen vaikka omin päinkin aloittamaa hyökkäyssotaa. Sopimuksen oli määrä olla voimassa kymmenen vuotta. Sopimuksen allekirjoittivat Berliinissä maiden ulkoministerit Galeazzo Ciano ja Joachim von Ribbentrop Saksan johtajan Adolf Hitlerin läsnä ollessa.

Nimen ”terässopimus” keksi Italian diktaattori Benito Mussolini. Hänen on arveltu tavoitelleen sopimuksella Saksan tukea suunnittelemilleen valloitusretkille. Käytännössä Saksan ja Italian sotatoimien koordinaatio jäi heikoksi, sillä Hitler ja Mussolini eivät mielellään jakaneet suunnitelmiaan etukäteen toisilleen. Terässopimusta solmittaessa Mussolini oletti, että Saksa ei aloittaisi sotaa Euroopassa vielä ainakaan muutamaan vuoteen, mutta todellisuudessa Hitler alkoi välittömästi suunnitella hyökkäystä Puolaan. Hyökkäyksen alkaessa syksyllä 1939 Italia ei sopimuksesta huolimatta liittynyt sotaan, johon se ei katsonut olevansa vielä valmis, ja Saksa hyväksyi tämän.

Italia irtautui terässopimuksesta solmiessaan aselevon liittoutuneiden kanssa ja julistaessaan lokakuussa 1943 sodan Saksalle.

Katso myös
Antikomintern-sopimus
Kolmen vallan sopimus

Lähteet

1939
Fasistinen Italia
Natsi-Saksa
Sotilasliitot
Sexplanations

Sexplanations on seksuaalikasvatusta ja seksologiaa käsittelevä YouTube-kanava. Kanavaa emännöi yhdysvaltalainen seksologian tohtori Lindsey Doe. Kanavan tuottajana toimii Hank Green ja ohjauksesta ja leikkauksesta vastaa Matthew Gaydos. Vuonna 2017 kanavalla julkaistaan uusi video joka torstai. Maaliskuussa 2017 kanavalla oli yli 300 000 tilaajaa ja yli 40 miljoonaa katselukertaa. Kanavan ensimmäinen video julkaistiin 10.6.2013.

Kanavan juontaja Lindsey Doe käy myös Sexplanations Live -tapahtumissa luennoimassa seksuaalikasvatuksesta mm. pohjois-amerikkalaisissa yliopistoissa.

Sisältö
Kanavalla käsitellään laajasti seksiin liittyviä asioita. Käsiteltäviin aiheisiin kuuluvat muun muassa ihastuminen, sukuelimet, kuukautiset, ehkäisy, seksitaudit, itsetyydytys, orgasmi, pornografia, seksiasennot, seksuaaliset suuntautumiset ja seksologin työ. Vaikka kanava on saanut pääasiassa positiivista palautetta, jotkut kanavalla käsitellyt aiheet tai sanavalinnat ovat ärsyttäneet useita katsojia. Esimerkiksi kanavalla käytettävät termit biosex male ja biosex female, joiden tarkoitus on pitää erillään ihmisen biologinen sukupuoli (male = mies, female = nainen) ja seksuaali-identiteetti, ovat ärsyttäneet monia katselijoita.

Verkossa toimiva naistenlehti Bustle on antanut kanavalle ja sen juontajalle kiitosta kanavan raskauteen liittyviä myyttejä käsittelevästä videosta. Myös kanadalaisen Brock University -yliopiston opiskelijalehdessä on kiitelty kanavaa sen suorapuheisista ja rehellisistä videoista.

Rahoitus
Kanava saa rahoituksensa Patreon-joukkorahoitusalustan avulla. Patreonissa SciShow:lla oli 20.3.2017 1 399 tukijaa, jotka lahjoittivat kanavalle kuukausittain yhteensä 5 850 $. Kanavan Patreon-tukijoita kutsutaan Sexpla(i)naut-nimellä.

Muut kanavat
Kanavan kanavasuosituksia ovat Hannah Witton, lacigreen, Carlin Ross ja griner65.

Lähteet 

YouTube-kanavat
Seksologia
CrashCourse

CrashCourse on opetusvideoita julkaiseva YouTube-kanava. Kanavan aloittivat yhdysvaltalaiset Hank Green ja hänen veljensä John. Maaliskuussa 2017 kanavalla on yli viisi ja puoli miljoonaa tilaajaa ja yli 550 miljoonaa katselukertaa. Kanavan ensimmäinen video julkaistiin 2.12.2011.

Rahoitus
Kanava saa rahoituksensa Patreon-joukkorahoitusalustan avulla. Patreonissa kanavalla oli 7 468 tukijaa, jotka lahjoittivat kanavalle kuukausittain yhteensä 29 480 $ (19.3.2017).

Sisältö
Kanava on julkaissut opetusvideosarjoja maailmanhistoriasta, Yhdysvaltain historiasta, maailmankaikkeuden historiasta, fysiikasta, kemiasta, biologiasta, ekologiasta, anatomiasta ja fysiologiasta, taloustieteestä, tähtitieteestä, filosofiasta, kirjallisuudesta, psykologiasta, immateriaalioikeuksista, Yhdysvaltain politiikasta ja hallinnosta sekä peleistä. Maaliskuussa 2017 kanavalla on julkaistu videoita aiheista fysiikka, mytologia, tietotekniikka ja sosiologia.

Lähteet

YouTube-kanavat
Oppimateriaalit
Aurora (Illinois)

Aurora on kaupunki Yhdysvalloissa, Illinoisin osavaltion koillisosassa, Fox-joen varrella. Se ulottuu kahden piirikunnan, Kanen ja DuPagen, alueelle.

Auroran paikan jokivarresta valitsivat New Yorkin osavaltiosta tulleet McCartyn uudisraivaajaveljekset vuonna 1834. He perustivat sinne myllyn ja sahan. Paikkaa kutsuttiinkin aluksi nimellä McCarty mills. Vuonna 1837 perustettiin posti ja vaihdettiin kaupungin nimeksi Aurora.

Väestö 
Kaupungissa oli vuoden 2010 väestönlaskennan mukaan 197 899 asukasta. Vuoteen 2015 mennessä väestön arvioitiin lisääntyneen 200 000:een.

Afroamerikkalaisia on 10,7 % väestöstä. Alempi korkeakoulututkinto on 31,1 prosentilla asukkaista.

Lähteet

Aiheesta muualla 

Illinoisin kaupungit
SciShow

SciShow on tiedeaiheisia videoita julkaiseva YouTube-kanava. Kanavan on perustanut yhdysvaltalainen Hank Green. Maaliskuussa 2017 kanavalla on yli neljä miljoonaa tilaajaa ja yli 600 miljoonaa katselukertaa. Kanavan ensimmäinen video julkaistiin 2. joulukuuta 2011.

Sisältö
Kanava julkaisee englanninkielisiä tiedeaiheisia videoita muun muassa tiedeuutisista, tieteen historiasta, fysiikasta, kemiasta, biologiasta ja psykologiasta. Maaliskuussa 2017 kanavalla julkaistaan uusi video päivittäin. Maanantaisin aiheena on maailma, tiistaisin katsojien kysymykset, keskiviikkoisin keskustelu tai tietovisa, torstaisin jälleen maailma, perjantaisin tiedeuutiset, lauantaisin lyhyet katsojien kysymykset ja sunnuntaisin video, jossa listataan asioita.

Rahoitus
Kanava saa rahoituksensa Patreon-joukkorahoitusalustan avulla. Patreonissa kanavalla oli 19. maaliskuuta 2017 5 679 tukijaa, jotka lahjoittivat kanavalle kuukausittain yhteensä 21 656 dollaria.

Muut kanavat
Kanavalla on kolme sisarkanavaa: lapsille tarkoitettu SciShow Kids, avaruuteen keskittyvä SciShow Space ja psykologiaan keskittyvä SciShow Psych.

Lähteet

YouTube-kanavat
Tieteen yleistajuistaminen
Oppimateriaalit
SciShow Kids

SciShow Kids on lapsille suunnattuja tiede-aiheisia videoita julkaiseva YouTube-kanava. Kanavan on perustanut yhdysvaltalainen Hank Green, ja kanavan juontajana toimii Jessi Knudsen Castañeda. Huhtikuussa 2017 kanavalla on yli 80 000 tilaajaa ja yli 21 miljoonaa katselukertaa. 30 päivän ajanjaksolla kanavan videoita katsotaan noin 5 miljoonaa kertaa. Kanavan ensimmäinen video julkaistiin 23.2.2015. Kanava on aiemmin perustetun SciShow-kanavan sisarkanava.

Useat opetusaiheiset tai lapsille suunnatut verkkosivut linkittävät tai sulauttavat kanavan videoita omille sivuilleen.

Sisältö
Kanavan englanninkielisissä tiedeaiheisissa videoissa muun muassa tehdään kokeita, etsitään vastauksia kysymyksiin ja keskustellaan asiantuntijoiden kanssa. Uusia videoita julkaistaan tiistaisin ja torstaisin.

Rahoitus
Kanava kuuluu SciShow-kanavajoukkoon, joka saa rahoituksensa Patreon-joukkorahoitusalustan avulla. Patreonissa SciShow:lla oli 19.3.2017 5 679 tukijaa, jotka lahjoittivat kanavalle kuukausittain yhteensä 21 656 $.

Muut kanavat
Kanavalla on kolme sisarkanavaa: alkperäinen SciShow, avaruuteen keskittyvä SciShow Space ja psykologiaan keskittyvä SciShow Psych.
Kanavan muut kanavasuositukset ovat CrashCourse, Crash Course Kids ja AnimalWonders Montana.

Lähteet

YouTube-kanavat
Tieteen yleistajuistaminen
Oppimateriaalit
SciShow Space

SciShow Space on avaruuteen keskittyvä tiede-aiheisia videoita julkaiseva YouTube-kanava. Kanavan on perustanut yhdysvaltalainen Hank Green, ja kanavan juontajana toimivat Hank Green, Caitlin Hofmeister ja Reid Reimers. Maaliskuussa 2017 kanavalla oli yli 790 000 tilaajaa ja 75 miljoonaa katselukertaa. Kanavan ensimmäinen video julkaistiin 1.4.2014. Kanava on aiemmin perustetun SciShow-kanavan sisarkanava.

Mediassa kanavan videoita ovat käsitelleet mm. A Plus, Daily Mail, Mental Floss ja VICE.

Sisältö
Kanavan englanninkielisissä tiedevideoissa käsitellään muun muassa avaruusaiheisia uutisia ja maailmankaikkeuden syntyä. Uusia videoita julkaistaan tiistaisin ja perjantaisin.

Rahoitus
Kanava kuuluu SciShow-kanavajoukkoon, joka saa rahoituksensa Patreon-joukkorahoitusalustan avulla. Patreonissa SciShow:lla oli 19.3.2017 5 679 tukijaa, jotka lahjoittivat kanavalle kuukausittain yhteensä 21 656 $.

Muut kanavat
Kanavalla on kolme sisarkanavaa: alkperäinen SciShow, lapsille suunnattu SciShow Kids ja psykologiaan keskittyvä SciShow Psych.

Lähteet

YouTube-kanavat
Tieteen yleistajuistaminen
Oppimateriaalit
Luettelo LucasArtsin julkaisemista videopeleistä

Tämä on luettelo julkaistuista LucasArtsin peleistä:



LucasArts
Luettelot videopeleistä pelitaloittain
Heikki S. von Hertzen

Yrjö Heikki Syväri von Hertzen (9. syyskuuta 1942 Helsinki – 31. tammikuuta 2022 Porvoo) oli suomalainen poliitikko, joka edusti Kokoomusta. Hän valmistui filosofian kandidaatiksi Tukholman yliopistosta vuonna 1972. Von Hertzen toimi muun muassa Kokoomuksen Nuorten Liiton pääsihteerinä vuosina 1970–1976, YTV:n osastopäällikkönä 1976–1982, Helsingin sosiaali- ja terveystoimen apulaiskaupunginjohtajana 1982–1990 sekä sosiaali- ja terveysministeriön kansliapäällikkönä 1990–1994. Lisäksi hän hoiti useita luottamustehtäviä sekä kuului Helsingin (1973–1982) ja sittemmin Imatran (1997–1998) ja Kotkan (2001–) kaupunginvaltuustoon. Von Hertzen oli 1983–1987 kokoomuksen Helsingin-piirin puheenjohtaja ja puolueen puoluehallituksen jäsen.

Von Hertzen julkaisi puheenvuorokirjoja sekä muistelmateoksen Tienhaarassa.

Heikki S. von Hertzenin isä oli Heikki von Hertzen, ja Markku von Hertzen on hänen veljensä. Hänen puolisonsa oli vuodesta 1994 vuoteen 2010 kirjailija-toimittaja Ulla-Maija von Hertzen. (nyk. Sievinen). Heillä on yksi yhteinen lapsi, juontaja-tapahtumatuottaja Johanna von Hertzen.

Julkaisuja
 1970 – Miksi kiipesitte palmuun, Presidentti: Kysymyksiä niille, joiden pitäisi tietää
 1984 – Värisuora: Pääkaupungin pelikortit
 1987 – Tyhjäkäynti: Ympäristöhaitta hallinnossakin
 1988 – Puolet stadista
 1993 – Tienhaarassa

Lähteet
 Kuka kukin on: Henkilötietoja nykypolven suomalaisista 2003, s. 215. Helsinki 2002. ISBN 951-1-18086-X
 Hertzen, Heikki S. von. Porvarillisen Työn Arkisto.

Viitteet

Aiheesta muualla
Heikki S. von Hertzenin muistokirjoitus Helsingin Sanomissa

Kansallisen Kokoomuksen poliitikot
Suomalaiset kansliapäälliköt
Helsingin kaupunginvaltuutetut
Imatran kaupunginvaltuutetut
Kotkan kaupunginvaltuutetut
Vuonna 1942 syntyneet
Vuonna 2022 kuolleet
Panagía (saari)

Panagía ( eli Νησί της Παναγιάς, Nisí tis Panagías, ”Neitsyt Marian saari”) on pieni Kreikan saari, joka sijaitsee Joonianmeressä Párgan kaupungin edustalla. Saari on asumaton.

Saari koostuu kahdesta korkeammasta kukkulasta, joita yhdistää matalampi kannas. Korkeimmalla kohdalla on pieni linna, jonka ranskalaiset rakensivat Párganlahden suojaksi vuonna 1808. Kannaksella on pieni valkoinen Neitsyt Marialle (Panagía) omistettu kirkko, josta saari on saanut nimensä. Kaunis saari on Párgassa suosittu nähtävyys ja vierailukohde, ja sen kirkko suosittu vihkipaikka.

Lähteet

Aiheesta muualla 

Jooniansaaret
Párga
Gefjon

Gefjon (tai Gefjun) on skandinaavisessa mytologiassa maanviljelyksen jumalatar ja neitsyitten suojelijatar, jonka luokse viattomina kuolevat naiset päätyvät.

Erään legendan mukaan Tanskassa pienellä Fyn saarella asunut Odin lähetti Gefjonin pohjoiseen hankkimaan lisää maata Odinille ja muille jumalille. Kierteleväksi näkijänaiseksi naamioitunut Gefjon tapasi svealaisten valtakunnan kuninkaan Gylfen, ja he viettivät useita öitä yhdessä. Kuningas halusi palkita Gefjonin ja lupasi tälle niin paljon maata kuin hän voisi yhdessä päivässä kyntää. Gefjon synnytti neljä poikaa erään jättiläisen kanssa ja muutti heidät jättiläismäisiksi häriksi, joiden avulla hän kynti suuren alan maata. Härät vetivät maan etelään Tanskaan, jossa siitä tuli Sjellanti, ja Ruotsiin jäänestä kuopasta tuli Mälaren-järvi. Palkaksi Gefjon sai Odinilta puolisokseen tämän pojan Skjoldin.

Lähteet

Skandinaavien jumalattaret
Osmo (fregatti)

Fregatti Osmo on viimeinen Suomessa rakennettu puurakenteinen fregatti. Punahonkarakenteinen ja tasasaumainen alus rakennettiin vuosina 1867-1869 Raumalla Salmensuun telakalla. Aluksen piirsi porilainen J. Busstorff ja rakennusmestarina toimi ensin raumalainen Johan Justen sekä myöhemmin raumalainen Isak Vigelius. 

Alus rakennettiin hätäaputyönä kiirettä pitämättä erittäin vahvaksi valtameriliikennettä varten. Vuonna 1885 Osmo takiloitiin parkiksi, jolloin tarvittiin pienempi miehistö kuin fregattina. Osmo purjehti ympäri maailmaa 1900-luvun alkuun asti, ja kävi kaikissa maanosissa. Osmo poikkesi vain harvoin Suomeen, koska ulkomaisessa hakurahtiliikenteessä oli nimittäin saatavissa paljon parempi tuotto kuin Suomen tuonti- ja vientiliikenteessä. 

Vuonna 1909 alus myytiin John Nurmiselle, vuonna 1913 luvialaiselle August Westbergille ja lopulta vuonna 1918 sen osti Hangö Rederi Aktoebolag. Osmo saapui viimeiseltä kaupalliselta matkaltaan koksilastissa Lontoosta Helsinkiin vuonna 1923, jonka jälkeen se jätettiin lojumaan Mustikkamaan rantaan Helsingissä.

Yritys kunnostaa Osmosta museolaiva
Alus oli jo lähellä tuhoaan 1928, jolloin kirjailija Maila Talvio aloitti laivan pelastusoperaation. Satakuntalainen osakunta osti aluksen kunnostaakseen sen purjelaivamuseoksi. Alus hinattiin 1929 Uuteenkaupunkiin korjattavaksi. Vuonna 1937 syysmyrsky katkaisi ankkuriketjun ja puhalsi Osmon Hiunpuhdin matalikolle, jonne se juuttui. Vuonna 1941 todettiin, että Osmo oli tuhoutunut kunnostuskelvottomaksi, ja annettiin lupa purkaa hylky polttopuuksi. Laivasta jäi jäljelle vain sen vedenalaiset osat, jotka ovat yhä nähtävissä. Laivasta pelastettiin arvokas kaljuunaveistos, ja se on nykyään esillä Rauman merimuseossa. Museossa on myös laivan pienoismalli.

Lähteet

Aiheesta muualla 
 'Osmo' - uppoava aarrelaiva, Seura, 28.07.1937, nro 30, s. 24, Kansalliskirjaston digitaaliset aineistot
 In memoriam, Osmo! Kuuluisimman purjelaivamme satu on nyt lopussa, Seura, 27.04.1938, nro 17, s. 16, Kansalliskirjaston digitaaliset aineistot

Suomalaiset purjelaivat
Rauma
Satakunnan historia
Selkämeren hylyt
Paakinahon Liikenne

Paakinahon Liikenne Oy on vuonna 1924 perustettu linja-autoyritys, joka harjoittaa tilausajotoimintaa, ja paikallisliikennettä mm. Nivalan, Haapaveden ja Siikalatvan alueella. Reittiliikennettä on mm. väleillä Haapajärvi–Oulu ja Haapavesi–Oulu. Tällä hetkellä linja-autoja on runsaat kaksikymmentä ja pikkubusseja kuusi kappaletta. Paakinahon Liikenteen toimitusjohtajana toimii Jukka Paakinaho.

Linja-autot

Aiheesta muualla 
 paakinaho.fi

Suomalaiset linja-autoyhtiöt
Volition

Volition, Inc on yhdysvaltalainen videopelien kehittäjä. Yhtiön on perustanut Mike Kulas Parallax Softwaren jakauduttua kahtia.

THQ osti yhtiön vuonna 2000.

Koch Media osti yhtiön THQ:n ajauduttua konkurssiin.
Vuonna 2018 THQ Nordic osti Koch Median ja siten Volitionin sekä Deep Silverin.

Volitionin peli Agents of Mayhem on julkaistu vuoden 2017 aikana.

Pelit 
 Red Faction pelisarja
 Saints Row pelisarja

Lähteet

Aiheesta muualla 
 The Secret History of Volition 

Yhdysvaltalaiset videopeliyritykset
Metro 2033 (pelisarja)

Metro 2033 on 4A Gamesin kehittämä pelisarja, joka perustuu Metro 2033 romaaniin.

Pelit ovat selviytymiskauhua ydintuhon jälkeisessä Moskovan metroverkostossa.

Vuonna 2014 sarjan kaksi ensimmäistä osaa julkaistiin päivitettyinä Redux-versioina.

E3 2017-tapahtumassa ilmoitettiin jatko-osan Metro: Exodus tulevan myyntiin alkuvuodesta 2018, joka on päivitetty E3 2018 -tapahtumassa helmikuuksi 2019.

Pelit 
 Metro 2033 (2010)
 Metro: Last Light (2013)
 Metro Exodus (2019)

Uusintaversiot 
 Metro 2033 Redux (2015)
 Metro: Last Light Redux (2015)

Lähteet

Aiheesta muualla 
 Pelisarja MobyGamesissä 

Videopelisarjat
Suuntadialogi

Suuntadialogi on organisaation toiminnan suunnitteluun tarkoitettu prosessi. Se on kehitetty TEKissä, jossa sitä pilotoitiin vuonna 2016. 

Suuntadialogi sopii hyvin järjestöille. Ideana on, että organisaation kaikki toimielimet (valtuusto, hallitus, valiokunnat) sekä henkilöstö käyvät suuntadialogin. Suuntadialogilla on tietty taustamateriaali (mittarit, strategia jne.) sekä rajattu määrä (esim. kolme) käsiteltävää kysymystä. Eri toimielimissä saadut tulokset kerätään yhteen ja hallitus antaa niiden pohjalta (johtoryhmän esittelystä) tulevan kauden painopisteet.

Järjestöt
ParkMan (yritys)

Neligrate Oy eli ParkMan on suomalainen startup-yritys joka kehittää pysäköintiä automatisoivaa teknologiaa.

ParkMan-pysäköintisovellus mahdollistaa autoilijoille parkkipaikan löytämisen ja maksamisen puhelimella. Pysäköinnintarjoajat voivat sovelluksen kautta näyttää parkkipaikkojen hinnan ja sijainnin autoilijoille, sekä vastaanottaa maksun pysäköinnistä.

ParkMan perustettiin vuonna 2011 nimellä ParkkiNappi. Nimi vaihdettiin kansainvälistymisen myötä vuonna 2012 muotoon ParkMan. Yritys toimii tällä hetkellä Suomessa, Ruotsissa, Tanskassa, Espanjassa, Italiassa sekä toukokuusta 2017 lähtien myös Yhdysvalloissa.

Vuonna 2011 ParkkiNappi voitti AppsForFinland-kilpailun (nykyään Open Finland Challenge) sovellussarjan parhaana sovelluksena.

Lähteet

Aiheesta muualla 
 Parkman kotisivu
Internet-yhtiöt
Suomalaiset yritykset